पेट्रोलियम पदार्थ बोकेका ट्याङ्कर नाकामै रोकिए
नेपाल भित्रिने पेट्रोलियम पदार्थ बोकेका ट्याङ्कर दुई दिनदेखि रुपन्देहीको सुनौली नाकामै रोकिएका छन् । भारतीय आयल कर्पोरेशनले गरेको सिस्टम परिवर्तनका कारण समस्या सिर्जना भएको हो । नेपालमा आइओसी मार्फत तेल आउने गर्दछ ।
कपिल ज्ञवालीसिद्धार्थनगर, जेठ ३० गते । नेपाल भित्रिने पेट्रोलियम पदार्थ बोकेका ट्याङ्कर दुई दिनदेखि रुपन्देहीको सुनौली नाकामै रोकिएका छन् । भारतीय आयल कर्पोरेशनले गरेको सिस्टम परिवर्तनका कारण समस्या सिर्जना भएको हो । नेपालमा आइओसी मार्फत तेल आउने गर्दछ ।उता ट्याङ्कर रोकिएसँगै बजारमा डिजल मौज्दात रहे पनि पेट्रोलको अभाव देखाइएको छ । बिहानदेखि बुटवलमा पेट्रोल पाइएको छैन । पेट्रोलको भण्डारण क्षमता कम भएकाले स्टकमा कमी आएको व्यवसायीले थाहा पाएपछि तेल बेच्न बन्द गरेका छन् ।भारतीय भन्सारको सिस्टम अपडेट गर्दा नेपाल आउने पेट्रोलियम पदार्थ शनिबारदेखि आउन पाएको छैन । भारतीय भन्सार कार्यालयले एडी कोड प्रविष्ट गरेर मात्रै निर्यात दिने व्यवस्था अनिवार्य गरेपछि नेपालका लागि आउन लागिएको पेट्रोलियम पदार्थ सीमामा रोकिएको भन्सार कार्यालयले रुपन्देहीका कार्यालय प्रमुख ज्ञानेन्द्रराज ढकालले गोरखापत्रलाई बताउनुभयो ।ढकालका अनुसार भारतीय आयल कर्पोरेशनले एडी कोड(एकाउन्ट डिटेल) राख्नुपर्छ, शुक्रबारदेखि लागू भएको नयाँ व्यवस्थाअनुसार कर्पोरेशनले कोड नराखी गाडी पास नभएको हो । शुक्रबार लोड भएका शनिबार आइपुग्नुपर्ने ट्याङ्कर नआइपुगेपछि बुज्दै जाँदा आइओसीको डाटा इन्ट्रीका कारण समस्या भएको रहेछ उहाँको भनाइ छ ।भैरहवा भन्सार हुँदै दैनिक ४०–५० वटा टया्ङकर आउने गरेका थिए । शुक्रबारदेखि सोमबार मध्यान्ह १२ बजेसम्म कुनै पनि ट्याङ्कर आएका छैनन् । भन्सार कार्यालय, नेपाल आयल निगम र सरोकारवाला निकायले समन्वय गरिरहेको र आज बेलुकासम्ममा समस्या समाधान हुने ढकालले बताउनुभयो ।नेपाल आयल निगम प्रादेशिक कार्यालय भलबारीका रुपन्देहीका प्रमुख नवविनोद पोखरेलले आइओसीको सिस्टममा बैंक खाता नम्बर लिंक गराउनुपर्ने भएकाले र अहिले काम भैरहेकाले बेलुकासम्म समस्या हल हुने बताउनुभयो  ।भारतीय आइसिर्ई गेट पोर्टलमा बैक, एडी कोड, खाता नम्बर, लोकेशनसहितको डाटा प्रविष्ट गर्नुपर्छ । जसका लागि अनिवार्य रुपमा चालू रहेको खाताको पासबुकको फोटो र खातावाहकको बैंकले जारी गरेको प्रमाणपत्र चाहिने गरेको छ ।